A Bizottság 874/96/EGK rendelete

(1996. május 14.)

a fajtatiszta tenyészjuhok és tenyészkecskék harmadik országokból történő behozataláról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1265/95/EK rendelettel [1] módosított, a juhhús és kecskehús piacának közös szervezéséről szóló, 1989. szeptember 25-i 3013/89/EGK tanácsi rendeletre [2] és különösen annak 9. cikkére,

mivel a 01041010 KN-kód alá tartozó fajtatiszta tenyészjuhok után nem kell behozatali vámot fizetni, valamint a 01042010 KN-kód alá tartozó fajtatiszta tenyészkecskék után is csak csökkentett mértékben kell azt megfizetni a Közösség területére történő behozatal során;

mivel a Közösségi jogszabályok helyes alkalmazásának érdekében e területen egyértelműen meg kell határozni a fajtatiszta tenyészállat fogalmát; mivel e célból a harmadik országokból származó állatok, azok spermája, petesejtjei és embriói behozatalára alkalmazandó tenyésztéstechnikai és származástani feltételekre vonatkozó elvek megállapításáról és a szarvasmarhafélék fajtatiszta tenyészállatairól szóló 77/504/EGK irányelv módosításáról szóló, 1994. június 23-i 94/28/EK irányelv [3] 4. cikkében meghatározott feltételeket kell alkalmazni;

mivel annak biztosítása érdekében, hogy a behozott állatokat ténylegesen tenyésztési célú felhasználásra szánják; az ilyen állatokat tenyésztési lappal és tenyésztési igazolással ellátva kell behozni, valamint az importőrnek vállalnia kell, hogy az állatot bizonyos ideig életben tartja;

mivel azonban a fajtatiszta tenyészállatoknak a legutóbb a 2526/95/EK rendelettel [4] módosított, a juhhús- és kecskehúságazat termékeinek kivitele és behozatala tekintetében a 3013/89/EGK tanácsi rendelet alkalmazására vonatkozó részletes szabályok megállapításáról szóló, 1995. június 26-i 1439/95/EK bizottsági rendeletben [5] előírt kontingensrendszeren belül végzett behozatala mentesül e vámkötelezettségek alól;

mivel, nincs arról rendelkezés, hogy biztosítékot kell adni annak biztosítására, hogy ezeket az állatokat ezen időszak alatt életben tartsák, rendelkezni kell arról, hogy a 2454/93/EGK bizottsági rendelettel [6] módosított, a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet [7] VII. címének 3. fejezete rendelkezései vonatkozzanak azokra az esetekre, amikor az erre az időszakra vonatkozó követelmények nem teljesülnek;

mivel az e rendeletben előírt intézkedések összhangban vannak a Juh- és Kecskehúspiaci Irányítóbizottság véleményével,

ELFOGADTA EZT A RENDELETET:

1. cikk

(1) A behozatali vámok beszedésének tekintetében az élő juhot vagy kecskét a 01041010 vagy 01042010 KN-kód alá tartozó fajtatiszta tenyészállatnak kell tekinteni, ha az teljesíti a 94/28/EK irányelv 4. cikkében megállapított követelményeket.

(2) Ezen túlmenően, e rendelet alkalmazásában csak a legfeljebb négyéves korú nőivarú állatok tekinthetők fajtatiszta nőivarú tenyészállatnak.

2. cikk

(1) A 01041010 vagy 01042010 KN-kód alá tartozó juhok és kecskék szabad forgalomba bocsátása előtt, és olyan esetek kivételével, amikor a behozatal az 1439/95/EK rendelet II. címében előírt kontingensrendszer szerint történik, a vámhatóságoknál minden állatra be kell mutatni a 94/28/EK irányelv 4. cikkében előírt tenyésztési bizonyítványokat és egyéb dokumentumokat.

Ezen túlmenően a vámhatóságok részére olyan értelmű írásos nyilatkozatot kell benyújtani, hogy a vis maior eseteit kivéve az állatot a vámkezelés napját követő 12 hónapon belül nem vágják le.

(2) Az (1) bekezdésben említett vámhatóságok részére a szabad forgalomba bocsátást követő 15. hónap vége előtt bizonyítékot kell szolgáltatni arra, hogy az állatot:

a) az (1) bekezdésben meghatározott határidő lejárta előtt nem vágták le, és valamelyik tenyésztési főkönyvbe bevezették vagy bejegyezték; vagy

b) a határidő lejárta előtt egészségügyi okokból vágták le, vagy betegség, illetve baleset következtében elhullott.

Az a) pontban említett bizonyíték a tagállam által a 90/254/EGK bizottsági határozattal [8] összhangban hivatalosan jóváhagyott tenyésztőszervezet vagy szövetség által kiállított bizonyítványból vagy a tagállamnak a tenyészkönyvet vezető hivatalos szerve által kiállított igazolásból áll. A b) pontban említett bizonyítékot a tagállam által kijelölt hivatalos testületnek kell kiállítania.

(3) A 12 hónapos időszakhoz kapcsolódó követelmények betartásának mellőzése – kivéve azokat az eseteket, amelyekre a (2) bekezdés b) pontja vonatkozik – az érintett állatoknak a 01041080, illetve 01042090 KN-kód alá történő besorolását eredményezi, és a 2913/92/EGK rendelet VII. címében foglaltakkal összhangban a be nem szedett importvámok behajtására irányuló eljárások megindításával jár.

3. cikk

Ez a rendelet 1996. június 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1996. május 14-én.

a Bizottság részéről

Franz Fischler

a Bizottság tagja

[1] HL L 123., 1995.6.3., 1. o.

[2] HL L 289., 1989.10.7., 1. o.

[3] HL L 178., 1994.7.12., 66. o.

[4] HL L 258., 1995.10.28., 48. o.

[5] HL L 143., 1995.6.27., 7. o.

[6] HL L 253., 1993.10.11., 1. o.

[7] HL L 302., 1992.10.19., 1. o.

[8] HL L 145., 1990.6.8., 30. o.

--------------------------------------------------